बिहार चुनाव: दूसरे चरण में 94 सीटों पर 54 फ़ीसदी से ज़्यादा मतदान
बिहार विधानसभा चुनाव के दूसरे चरण में आज, मंगलवार को 17 ज़िलों की 94 विधानसभा सीटों के लिए वोट डाले गए। शाम 7 बजे समाचार लिखे जाने तक मिले आंकड़ों के मुताबिक इस चरण में भी 54 फ़ीसदी से ज़्यादा मतदान हुआ
आज जिन 94 विधानसभा क्षेत्रों में वोट डाले गए, ये 17 जिलों पश्चिमी चम्पारण, पूर्वी चम्पारण, शिवहर, सीतामढ़ी, मधुबनी, दरभंगा, मुजफ्फरपुर, गोपालगंज, सीवान, सारण, वैशाली, समस्तीपुर, बेगूसराय, खगड़िया, भागलपुर, नालंदा तथा पटना में में पड़ते हैं।
आज सुबह धीमी गति से मतदान शुरू हुआ। सुबह पहले दो घंटों में यानी सुबह नौ बजे तक क़रीब 8 फीसदी और दोपहर से पहले 11 बजे तक 19 फीसद से कुछ ज़्यादा वोटिंग हुई थी। इसके बाद मतदान में कुछ तेज़ी आई। अभी तक प्राप्त जानकारी के मुताबिक 54 फ़ीसदी से ज़्यादा मतदान हुआ। देर रात या कल सुबह तक अंतिम आंकड़े आते आते उम्मीद है कि यह भी पहले दौर के मतदान के आसपास ही पहुंचेगा। बिहार में पहले चरण में कुल 55.69% मतदान हुआ था, पहली नज़र में यह कम लगता है लेकिन बिहार के लिहाज से इसे पिछले 20 वर्षों में सबसे ज़्यादा माना गया। 2019 के लोकसभा चुनाव में भी इतना वोट नहीं पड़ा था।
आज राज्यपाल फागू चैहान ने सुबह सात बजे पटना के राजभवन कैम्पस स्थित राजकीय कन्या मध्य विद्यालय मतदान केन्द्र पर मतदान किया।
मतदान केन्द्र परिसर से बाहर निकलने के बाद मीडियाकर्मियों के प्रश्नों का जबाब देते हुए राज्यपाल ने कहा, ‘‘चुनाव लोकतंत्र का महापर्व होता है। अतएव सभी मतदाताओं को अपने मताधिकार का प्रयोग अवश्य करना चाहिए।’’ मुख्यमंत्री नीतीश कुमार ने भी इसी मतदान केंद्र पर अपने मताधिकार का प्रयोग किया। उपमुख्यमंत्री सुशील कुमार मोदी ने भी पटना के एक मतदान केंद्र पर अपने मताधिकार का प्रयोग किया।
विपक्षी महागठबंधन के मुख्यमंत्री पद के उम्मीदवार तेजस्वी यादव ने अपनी माता और पूर्व मुख्यमंत्री राबडी देवी के साथ सुबह अपने मताधिकार का प्रयोग किया।
तेजस्वी ने कहा, ‘‘मुझे पूरा भरोसा है कि लोकतंत्र में लोग अपने मताधिकार का इस्तेमाल कर बदलाव जरूर लाएंगे।’’
पूर्व केंद्रीय मंत्री सी पी ठाकुर ने भी पटना के एक मतदान केंद्र पर अपने मताधिकार का प्रयोग किया ।
लोजपा प्रमुख चिराग पासवान ने अपने चचेरे भाई और सांसद प्रिंस राज के साथ खगड़िया जिला स्थित एक मतदान केंद्र पर अपने मताधिकार का प्रयोग किया।
मुख्य निर्वाचन अधिकारी कार्यालय के अनुसार निष्पक्ष और शांतिपूर्ण मतदान के लिए सभी मतदान केंद्रों पर अर्द्धसैनिक बलों की तैनाती सुनिश्चित किए जाने के साथ मतदान के लिए 41,362—41,362 सेट इवीएम एवं वीवीपैट का प्रबंध किया गया था।
बिहार विधानसभा चुनाव में प्रदेश की राजधानी पटना में 80 वर्ष से अधिक आयु के और दिव्यांग मतदाताओं को मुफ्त परिवहन सुविधा प्रदान की गयी है।
अपर मुख्य निर्वाचन अधिकारी संजय कुमार सिंह ने स्पष्ट किया कि नि:शुल्क परिवहन सुविधा केवल ऐसे बुजुर्गों (80 वर्ष से अधिक आयु के) और दिव्यांग मतदाताओं के लिए उपलब्ध थी, जो किसी कारणवश डाक मतपत्र का विकल्प नहीं चुन पाए हैं।
इस चरण में कुल 1,463 प्रत्याशी चुनावी मैदान में थे जिनमें 146 महिला तथा एक ट्रान्सजेण्डर उम्मीदवार शामिल हैं। कुल मतदाताओं की संख्या 2,85,50,285 थी।
दूसरे चरण में प्रमुख उम्मीदवारों में विपक्षी महागठबंधन के मुख्यमंत्री पद के उम्मीदवार तेजस्वी यादव राघोपुर से और उनके बड़े भाई तेजप्रताप यादव हसनपुर से चुनावी मैदान में हैं।
इसके अतिरिक्त पथ निर्माण मंत्री और भाजपा विधायक नंदकिशोर यादव (पटना साहिब), जदयू विधायक और ग्रामीण विकास मंत्री श्रवण कुमार (नालंदा), भाजपा विधायक और सहकारिता मंत्री राणा रणधीर सिंह (मधुबन) और जदयू नेता और राज्य मंत्री रामसेवक सिंह (हथुआ) से चुनावी मैदान में हैं।
पटना की बांकीपुर सीट से कांग्रेस नेता शत्रुघ्न सिन्हा के बेटे लव सिन्हा भी इस चरण में अपना भाग्य आजमा रहे हैं। उनका प्रमुख रूप से मुकाबला भाजपा के विधायक नितिन नबीन के साथ होगा।
वाम मोर्चा भी 13 सीटों पर सीधे भाजपा-जदयू को चुनौती दे रहा है। इसमें सीपीआई के 4 ( बखरी, टेघड़ा, बछवाड़ा और झंझारपुर सीट), सीपीएम के 3 (विभूतिपुर, मांझी और मटीहानी) और भाकपा माले के 6 ( भोरे– सु., जीरादेई, दारौली– सिटिंग, दरौंधा, दीघा और फुलवारीशरीफ) प्रत्याशी मैदान में हैं।
(समाचार एजेंसी भाषा के इनपुट के साथ)
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
awa_Deva hin_Deva bho_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva awa_Deva bho_Deva bho_Deva bho_Deva bho_Deva mag_Deva hin_Deva